MT Il-Ġurnal Uffiċjali tal-Unjoni Ewropea C 354/43

Opinjoni tal-Kumitat Ekonomiku u Soċjali Ewropew dwar it-tema “Għal governanza ġdida tal-organizzazzjonijiet internazzjonali”

2010/C 354/07

Relatur: is-Sinjura VAN WEZEL

Korelatur: is-Sur CAPPELLINI

Matul is-sessjoni plenarja tiegħu tal-25 ta’ Frar 2009, il-Kumitat Ekonomiku u Soċjali Ewropew b’konformità mal-Artikolu 29(2) tar-Regoli ta’ Proċedura tiegħu, iddeċieda li jħejji opinjoni fuq inizjattiva proprja dwar it-tema

Għal governanza ġdida tal-organizzazzjonijiet internazzjonali.

Is-Sezzjoni Speċjalizzata għar-Relazzjonijiet Esterni, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar l-4 ta’ Marzu 2010.

Matul l-461 sessjoni plenarja tiegħu li saret nhar is-17 u t-18 ta’ Marzu 2010 (seduta tas-17 ta’ Marzu), il-Kumitat Ekonomiku u Soċjali Ewropew adotta din l-opinjoni b’132 vot favur u 4 astensjonijiet.

1. Konklużjonijiet u rakkomandazzjonijiet

1.1 L-ekonomija dinjija saret iktar integrata minn qatt qabel. Bi kriżijiet globali kbar f’dinja multipolari hemm bżonn ta’ governanza ġdida u iktar leġittimità għall-organizzazzjonijiet internazzjonali. Din il-leġittimità għandha tkun ibbażata fuq valuri, standards u objettivi komuni, fuq il-koerenza u l-effettività u l-inklussività tal-pajjiżi u ċ-ċittadini tagħhom kollha. Il-KESE jappoġġja lill-UE billi jieħu sehem attiv fl-iżvilupp ta’ governanza ġdida tal-organizzazzjonijiet internazzjonali.

1.2 Minn qabel il-kriżi attwali ntgħaraf il-bżonn ta’ riforma tal-organizzazzjonijiet internazzjonali, tal-organizzazzjonijiet tan-NU u tal-Istituzzjonijiet ta’ Bretton Woods iżda minn wara l-kriżi finanzjarja u ekonomika, il-proċess ta’ riforma kiseb momentum ġdid. Hekk kif deher ċar li l-impatt tal-kriżi finanzjarja kien irreversibbli, il-G20 kienu minn tal-ewwel li ppruvaw isibu soluzzjoni. Madanakollu, minkejja li r-riżultati tal-laqgħat tal-G20 intlaqgħu b’mod relattivament tajjeb, qed jitqajmu d-dubji dwar il-leġittimità ta’ din il-governanza. Il-KESE jitlob lill-UE tiżviluppa rabtiet effettivi bejn il-proċess tal-G20 u l-istituzzjonijiet rappreżentattivi tan-NU sabiex jissaħħaħ l-ECOSOC.

1.3 Il-pajjiżi emerġenti u li qed jiżviluppaw għandhom jingħataw rwol iktar prominenti fil-governanza tal-organizzazzjonijiet internazzjonali. Il-KESE jappoġġja iktar ristrutturar tal-Bank Dinji u tal-FMI sabiex tiżdied ir-rappreżentanza ta’ dawn il-pajjiżi.

1.4 Il-governanza tal-organizzazzjonijiet internazzjonali għandha tkun ibbażata fuq il-Karta tan-NU u fuq id-Dikjarazzjoni Universali tad-Drittijiet tal-Bniedem tan-NU. L-UE qed tippromovi iktar bis-sħiħ il-kooperazzjoni multilaterali u l-KESE jilqa’ din il-politika. Madanakollu l-KESE jinnota li l-ambjent li fih jiġu promossi l-valuri multilaterali inbidel u għalhekk jikkunsidra l-bżonn ta’ reviżjoni tal-Komunikazzjonijiet tal-KE dwar il-politiki tal-UE dwar il-multilateraliżmu. (1).

1.5 Minkejja li l-organizzazzjonijiet internazzjonali għandhom għanijiet ċari, mhumiex effettivi b’riżultat ta’ monitoraġġ xejn adegwat tas-segwitu tad-deċiżjonijiet u l-valutazzjoni tal-impatt tagħhom. L-UE żviluppat sistemi tal-monitoraġġ li huma prattika tajba u li jistgħu jiġu adottati fuq skala internazzjonali għall-monitoraġġ ta’ interventi kumplessi f’diversi livelli. Il-KESE jħeġġeġ lill-UE tintroduċi dawn is-sistemi ta’ monitoraġġ lill-organizzazzjonijiet internazzjonali.

1.6 Il-KESE jappoġġja ż-żieda fl-awtorità tal-organizzazzjonijiet internazzjonali li jirregolaw is-swieq finanzjarji fil-livell internazzjonali sabiex tiġi evitata kriżi finanzjarja oħra. Il-KESE jappoġġja iktar regolamentazzjoni fil-livell Ewropew u internazzjonali f’dawn l-oqsma: it-tisħiħ tar-riservi, ir-regolamentazzjoni tal-hedge funds, il-ftuħ tar-rifuġji fiskali, li tiġi skoraġġuta r-rimunerazzjoni eċċessiva, it-tnaqqis tar-riskju tal-ingranaġġ u t-tisħiħ sopranazzjonali tal-awtoritajiet ta’ sorveljanza.

1.7 Il-KESE jappoġġja kull inizjattiva tal-UE li tħeġġeġ il-kooperazzjoni u l-koerenza bejn l-organizzazzjonijiet internazzjonali. Il-KESE jħeġġeġ lill-UE tieħu inizjattiva sabiex issegwi l-inizjattiva tas-Sinjura Merkel u tiffaċilita djalogu formali bejn l-organizzazzjonijiet internazzjonali sabiex tippromovi l-kooperazzjoni bbażata fuq l-Aġenda tal-ILO tax-Xogħol Deċenti.

1.8 Il-KESE jilqa’ r-Riżoluzzjoni tal-Parlament Ewropew li ssejjaħ għal ratifika mill-Istati Membri tal-UE tal-Konvenzjonijiet aġġornati tal-ILO u jappoġġja t-talba tal-Parlament Ewropew lill-Kummissjoni li tipprepara Rakkomandazzjoni lill-Istati Membri sabiex jirratifikaw il-Konvenzjonijiet aġġornati tal-ILO u li tikkontribwixxi b’mod attiv fl-implimentazzjoni tagħhom. Il-KESE jixtieq li jkun impenjat b’mod attiv fit-tħejjija ta’ din ir-Rakkomandazzjoni.

1.9 Il-KESE jirrikonoxxi l- “poter ta’ persważjoni” li tuża l-UE fl-istrutturi ta’ governanza tal-organizzazzjonijiet internazzjonali iżda l-Kumitat huwa tal-fehma li għal kull organizzazzjoni internazzjonali, l-UE għandha tiżviluppa strateġija sabiex iżżid il-poter u ssaħħaħ il-pożizzjoni tagħha. Il-KESE għandu jiġi mismugħ fil-laqgħat konsultattivi huma u jiġu preparati dawn l-istrateġiji.

1.10 Il-KESE jispera li t-Trattat il-ġdid ta’ Lisbona, ir-Rappreżentant Għoli Ġdid għall-Affarijiet Barranin u l-kooperazzjoni diplomatika msaħħa ser jirriżultaw f’vuċi iktar magħquda u pożizzjoni aħjar tal-UE fl-organizzazzjonijiet internazzjonali. Il-KESE jħeġġeġ lill-UE tkun koerenti fil-politiki esterni tagħha u konsistenti mal-objettivi tagħha.

1.11 Il-proċess ta’ tfassil tal-istruttura ta’ governanza ġdida mhux daqshekk trasparenti. L-imsieħba soċjali u l-organizzazzjonijiet rappreżentattivi tas-soċjetà ċivili għandhom jiġu inklużi u l-KESE jistenna li l-UE trendi iktar faċli l-aċċess għall-informazzjoni dwar dan il-proċess.

1.12 L-organizzazzjonijiet internazzjonali jsiru iktar effettivi meta jkunu miftuħa għall-konsultazzjoni tal-organizzazzjonijiet rappreżentattivi tas-soċjetà ċivili kif ukoll tat-trejdjunjins u l-organizzazzjonijiet ta’ min iħaddem. Huma għandhom jagħmlu parti mill-istrutturi konsultattivi u mis-sistema ta’ monitoraġġ. Il-KESE jistenna li l-UE (il-KE u l-Istati Membri) jippromovu u jiffaċilitaw konsultazzjoni mtejba mal-organizzazzjonijiet tas-soċjetà ċivili u l-imsieħba soċjali fl-istrutturi ta’ governanza futuri tal-organizzazzjonijiet internazzjonali.

2. Introduzzjoni

2.1 Id-diskussjoni dwar is-sistema ta’ governanza tal-organizzazzjonijiet internazzjonali mhix ġdida, iżda l-firxa rapida u l-impatt kbir tal-kriżi finanzjarja globali wriet id-dgħufija tal-governanza globali fl-ekonomija globalizzata. Hija wriet ukoll iż-żieda fl-interdipendenza tal-pajjiżi kollha. Mhux talli l-kriżi qed taffettwa l-ekonomiji kollha, iżda talli din inbidlet fi kriżi kbira fil-qasam tal-impjiegi li qed taffettwa miljuni ta’ ħaddiema u intrapriżi li diġà kienu vulnerabbli. Sabiex jitnaqqas kemm jista’ jkun l-impatt negattiv ta’ din il-kriżi u biex fil-futur tiġi evitata kriżi oħra, hemm bżonn li s-settur finanzjarju minn fejn bdiet il-kriżi jiġi regolat aħjar. Iżda l-ħidma ma tieqafx hawn. Sabiex tinħoloq ekonomija sostenibbli u bbażata fuq il-valur, għandha tinħoloq governanza tal-ekonomija dinjija ġdida u aktar effettiva, responsabbli u trasparenti.

2.2 Din l-opinjoni se tiffoka fuq l-organizzazzjonijiet internazzjonali li jmexxu l-politiki soċjali, ekonomiċi u finanzjarji, b’kunsiderazzjoni tal-proċessi ta’ riforma li għaddejjin bħalissa ta’ dawn l-organizzazzjonijiet u fil-kuntest tal-kriżi finanzjarja: in-NU, id-WTO, l-ILO, il-Bank Dinji, l-FMI, l-OECD, il-G20 u l-Bord tal-Istabbiltà Finanzjarja.

2.3 Id-dinja qed tiffaċċja kriżijiet globali kbar li jistgħu jiġu indirizzati b’mod effettiv fil-livell dinji biss. Dan ma japplikax biss għall-isfida tal-kriżi finanzjarja u ekonomika attwali, iżda anki għall-kriżi tal-ikel, l-ilma u l-enerġija, iż-żieda fil-faqar, il-problemi ambjentali inklużi l-effetti tat-tibdil fil-klima, is-sigurtà u ż-żieda fil-migrazzjoni.

2.4 Il-globalizzazzjoni ġabet bidla fir-relazzjonijiet ekonomiċi u din għandha tiġi riflessa fl-istruttura globali tal-governanza eknomika. Ir-relazzjonijiet tal-poter qed jinbidlu f’kuntest fejn il-pajjiżi BRIC qed isiru ekonomikament, politikament u strateġikament aktar importanti. Is-sitwazzjoni dinjija miexja minn kuntest bipolari (il-Gwerra Bierda) għal wieħed unipolari (is-supremazija tal-Istati Uniti) għal wieħed multipolari. L-ekonomiji emerġenti u l-pajjiżi li qed jiżviluppaw għandhom jagħtu sehemhom fl-istituzzjonijiet li jiffurmaw il-mudell il-ġdid ta’ governanza dinjija.

2.5 Dawn l-isfidi jistgħu jiġu indirizzati biss mill-istituzzjonijiet li għandhom il-leġittimità. L-istruttura l-ġdida ta’ governanza tista’ tikseb din il-leġittimità jekk dawn ikunu koerenti fil-politiki tagħhom, effettivi fl-implimentazzjoni tagħhom u jinkludu n-nazzjonijiet kollha u ċ-ċittadini tagħhom.

2.6 Matul is-snin li għaddew, ittieħdu bosta inizjattivi sabiex tiġi evalwata s-sistema ta’ governanza dinjija tal-organizzazzjonijiet internazzjonali u ssir riforma tan-NU. Sar progress fl-approċċ tal-One UN Delivery fil-livell nazzjonali, bil-Koordinatur Residenti tan-NU fir-rwol tat-tmexxija. Fl-2009, il-Bord Eżekuttiv tal-Koordinazzjoni tas-Sistema tan-NU ħabbar 9 inizjattivi li kellhom jittieħdu mill-organizzazzjonijiet tan-NU u l-istituzzjonijiet ta’ Bretton Woods. Matul il-proċess biex tinstab struttura ġdida għall-governanza tal-ekonomija dinjija, qed jiġi suġġerit li jissaħħu r-rwol u l-kompetenza tal-ECOSOC. Sa mill-bidu tal-kriżi ekonomika u finanzjarja, il-proċess ta’ riforma kiseb momentum ġdid bil-G20 fil-pożizzjoni mexxejja.

2.7 F’Pittsburgh, fl-Istati Uniti, fl-24 u l-25 ta’ Settembru 2009, il-kapijiet tal-G20 iddeċidew li jbiddlu l-governanza tal-organizzazzjonijiet internazzjonali b’mod sostanzjali. Huma ddeċidew li l-G20 ser ikun il-forum prinċipali għall-kooperazzjoni ekonomika internazzjonali ta’ bejniethom. Huma ddeċidew ukoll li jkomplu bl-isforzi tagħhom biex jirregolaw is-swieq finanzjarji u biex ipoġġu l-impjiegi ta’ kwalità fil-qalba tal-irkupru ekonomiku. Huma qablu wkoll li jistabbilixxu Qafas għal Tkabbir Ekonomiku Sod, Sostenibbli, u Bbilanċjat u ħadu l-impenn li jfasslu miri komuni ta’ nofs it-term biex il-politiki makroekonomiċi, fiskali u kummerċjali jkunu konsistenti ma’ tkabbir sostenibbli u bbilanċjat tal-ekonomija globali. Huma taw l-awtorità lill-FMI biex jassistihom fil-valutazzjoni tal-politiki tagħhom sabiex jitħaffef id-djalogu bejniethom. B’hekk huma saħħew sew ir-rwol tal-FMI, li ngħata spinta tajba meta ngħata finanzjament addizzjonali ta’ US$ 500 biljun. L-awtorità tal-Bank Dinji fir-rigward tat-tnaqqis tal-faqar reġgħet ġiet ikkonfermata b’self addizzjonali (US$ 100 biljun) u b’attenzjoni speċjali fuq is-sigurtà tal-ikel u l-enerġija għall-fqar. Il-mexxejja tal-G20 se jerġgħu jiltaqgħu f’Ġunju 2010 fil-Kanada, f’Novembru 2010 fil-Korea u fl-2011 fi Franza.

2.8 Il-mexxejja tal-G20 qablu li jimmodernizzaw l-istruttura tal-kooperazzjoni ekonomika. Id-dritt tal-vot fil-FMI għall-pajjiżi li qed jiżviluppaw se jiżdiedu b’5 % bir-riskju li ekonomiji iżgħar ikunu rappreżentati żżejjed. Il-Bank Dinji wkoll huwa mitlub li jħares lejn ir-rappreżentazzjoni tal-pajjiżi li qed jiżviluppaw fl-istruttura tiegħu tat-teħid tad-deċiżjonijiet.

2.9 Madanakollu, minkejja li r-riżultati tal-laqgħat tal-G20 intlaqgħu b’mod relattivament tajjeb, qed jitqajmu d-dubji dwar il-leġittimità ta’ din il-governanza. L-ifqar pajjiżi tad-dinja tħallew barra mid-dibattitu. L-aġenda tal-G20 mhix ibbażata fuq politika li jeżisti qbil ġenerali dwarha, u ftit mill-organizzazzjonijiet internazzjonali rilevanti huma involuti b’mod attiv. Fost in-NU hemm tħassib kbir li r-rwol tan-NU qiegħed jonqos, b’mod partikolari fir-rigward ta’ kwistjonijiet soċjoekonomiċi. Għandu jinstab bilanċ ġdid bejn ir-rwol il-ġdid tal-G20, in-NU, l-aġenziji tan-NU u l-Istituzzjonijiet ta’ Bretton Woods. Huwa mistenni li jinbtu inizjattivi u ideat ġodda li jbiddlu r-relazzjonijiet ekonomiċi u politiċi b’mod permanenti u rapidu.

2.10 Il-pajjiżi tal-G20 għandhom jiżviluppaw rabtiet effettivi mal-proċessi rappreżentattivi tan-NU sabiex jitqiesu l-interessi tal-pajjiżi tad-dinja kollha fi struttura globali ġdida u inklussiva li tiġi akkumpanjata mit-twaqqif ta’ Kunsill tas-Sigurtà Ekonomika u Soċjali tan-NU, ECOSOC riformat b’mod sħiħ b’setgħa msaħħa tat-teħid tad-deċiżjonijiet jew “Kunsill Dinji Ekonomiku” (2). F’dawn il-bidliet kollha, l-UE għandha tieħu pożizzjoni u xi osservaturi jibżgħu li l-bidla fil-bilanċ tal-poter ser iddgħajjef l-influwenza tal-Ewropa fil-livell internazzjonali.

2.11 F’dan il-proċess bilkemm qed jissemma r-rwol tas-soċjetà ċivili u tal-imsieħba soċjali. Il-KESE jirrakkomanda li l-G20 jagħti spazju formali lis-soċjetà ċivili u lill-imsieħba soċjali u jħeġġeġ lill-Ministri tax-Xogħol tal-G20 li fil-ħidma tagħhom jinvolvu l-istituzzjonijiet li jirrappreżentaw l-imsieħba soċjali fil-livell internazzjonali. Minkejja li xi organizzazzjonijiet internazzjonali jagħtu status konsultattiv lill-imsieħba soċjali u l-organizzazzjonijiet tas-soċjetà ċivili, il-proċess b’mod ġenerali huwa nieqes mit-trasparenza u organizzazzjonijiet rappreżentattivi bħall-KESE u l-Kunsilli Ekonomiċi u Soċjali għandhom jiġi involuti b’mod iktar attiv.

3. Governanza ġdida: il-prinċipji

3.1 Kwalunkwe governanza ġdida tal-organizzazzjonijiet internazzjonali għandha tkun ibbażata fuq il-prinċipji u l-valuri tan-NU. Filwaqt li l-organizzazzjonijiet internazzjonali kollha jista’ jkollhom l-istruttura tal-governanza tagħhom, it-tħaddim tagħhom għandu jkun ibbażat fuq il-Karta tan-Nazzjonijiet Uniti, fuq id-drittijiet fundamentali tal-bniedem, id-dinjità tal-bniedem u d-drittijiet ugwali għall-irġiel u n-nisa. Hija għandha tkun ibbażata fuq il-ġustizzja u r-rispett lejn it-trattati u l-istandards internazzjonali. Hija għandha tippromovi progress soċjali u standards ta’ għajxien aħjar f’iktar libertà. Struttura ta’ governanza ġdida għall-organizzazzjonijiet internazzjonali għandha tippromovi l-iżvilupp sostenibbli u l-inklużjoni soċjali u għandha tindirizza l-problemi globali kbar b’mod effettiv.

3.2 Il-valuri tal-Karta tan-NU u d-Dikjarazzjoni tan-NU tad-Drittijiet tal-Bniedem huma wkoll il-valuri tal-Unjoni Ewropea. L-UE hija bbażata fuq il-prinċipji tal-libertà u d-dinjità, id-djalogu u l-istabbiltà u r-rispett lejn il-ftehimiet internazzjonali. L-UE ilha tippromovi bis-sħiħ il-multilateraliżmu, in-NU u t-trattati tagħha. Il-KESE jappoġġja dan. Madanakollu, il-KESE jinnota bidla fl-ambjent tal-promozzjoni tal-valuri multilaterali u għalhekk jikkunsidra l-bżonn ta’ reviżjoni tal-Komunikazzjonijiet tal-KE u l-politiki tal-UE fil-qasam tal-multilateraliżmu. (COM(2001)231: Nibnu sħubija effettiva man-Nazzjonijiet Uniti fil-qasam tal-iżvilupp u kwistjonijiet umanitarji. (COM(2003)526: L-Unjoni Ewropea u n-Nazzjonijiet Uniti: l-għażla għall-Multilateraliżmu).

3.3 Struttura ġdida ta’ governanza għall-ekonomija dinjija għandha tkun ibbażata fuq il-Patt Internazzjonali tad-Drittijiet Ekonomiċi, Soċjali u Kulturali u tkun iċċentrata fuq l-indirizzar ta’ kwistjonijiet soċjali urġenti bħall-qgħad, il-faqar, is-sigurtà tal-ikel u l-inugwaljanza li qed tiżdied. Hija għandha tikkontribwixxi għall-ġustizzja soċjali u għal dinja aktar ġusta u għandha taqdi rwol akbar fil-promozzjoni ta’ ekonomija ekoloġika u fil-protezzjoni tal-beni pubbliċi bħall-ilma nadif u l-arja nadifa, il-bijodiversità u t-tnaqqis fl-emissjonijiet tas-CO2

4. Governanza ġdida: iżjed kooperazzjoni, iktar koerenza u effettività

4.1 Il-KESE jitlob lill-Kummissjoni Ewropea kif ukoll lil istituzzjonijiet Ewropej oħra biex jippromovu governanza ġdida tal-organizzazzjonijiet internazzjonali b’mod attiv, bil-għan li din iżżid il-koerenza tagħhom u tagħmilhom aktar effettivi fil-kontribut tagħhom għall-iżvilupp sostenibbli, kif ukoll għall-ħolqien ta’ xogħol deċenti u intrapriżi sostenibbli.

4.2 Għalkemm l-organizzazzjonijiet internazzjonali, u n-NU u l-aġenziji tagħha b’mod partikolari, għandhom għanijiet ċari, ħafna drabi tonqoshom l-effettività. Anki jekk l-għanijiet ikunu saru formali fi trattati u standards internazzjonali, ħafna drabi l-implimentazzjoni ma tkunx adegwata u għad hemm bżonn ta’ sistema effettiva għall-valutazzjoni tal-impatt. Governanza ġdida tal-organizzazzjonijiet internazzjonali għandha titfa’ iktar enfasi fuq l-infurzar u s-segwitu tad-deċiżjonijiet tagħha.

4.3 Il-monitoraġġ qed isir strument importanti sabiex tkun tista’ tiġi garantita l-implimentazzjoni tal-politika u sabiex il-mexxejja u dawk li jfasslu l-politika jingħataw sinjali ta’ kif għandhom jiffukaw fuq l-oqsma li jikkonċernawhom l-iktar. Huwa jipprovdi wkoll “twissijiet bikrija” li jippermettu intervent f’waqtu u adegwat. Il-KESE jissuġġerixxi li dan l-approċċ jiġi użat u żviluppat flimkien mal-bżonnijiet tal-organizzazzjonijiet internazzjonali fuq skala internazzjonali ikbar u iktar koordinata għax l-esperjenza Ewropea fil-monitoraġġ ta’ interventi kumplessi f’diversi livell kellha suċċess u stimulat il-kapaċità ta’ tmexxija komuni tal-awtoritajiet pubbliċi, il-professjonisti u s-settur privat.

4.4 L-organizzazzjonijiet internazzjonali jistgħu jkunu iktar effettivi jekk isaħħu l-għanijiet ta’ xulxin. Uħud mill-organizzazzjonijiet internazzjonali għandhom mekkaniżmi ta’ lment u arbitraġġ vinkolanti (id-WTO) filwaqt li oħrajn għandhom mekkaniżmi ta’ superviżjoni żviluppati tajjeb iżda mingħajr kompetenza ta’ infurzar (l-ILO). Il-politiki tal-organizzazzjonijiet internazzjonali m’għandhomx jikkontradixxu lil xulxin u biss jekk l-organizzazzjonijiet tan-NU, l-istituzzjonijiet finanzjarji internazzjonali u l-UE jaħdmu fimkien għall-promozzjoni tal-istandards ta’ xulxin bħall-ugwaljanza bejn is-sessi, is-sostenibbiltà, ix-xogħol deċenti u l-liberalizzazzjoni tal-kummerċ, jistgħu jinkisbu l-għanijiet ta’ kull wieħed u waħda minnhom.

4.5 Il-governanza tal-istituzzjonijiet finanzjarji, il-FMI, il-Bank Dinji u l-Bord tal-Istabbiltà Finanzjarja tinsab fil-qalba tad-dibattitu dwar il-governanza internazzjonali tal-ekonomija dinjija. Il-ħtieġa li jiġu regolati s-swieq finanzjarji u li jsiru aktar trasparenti hija aktar urġenti minn qatt qabel, minħabba li m’għadux possibbli li jittieħdu miżuri adegwati fil-livell nazzjonali biss. Sabiex l-organizzazzjonijiet internazzjonali jkunu jistgħu jaħdmu b’mod aktar effettiv biex jiġu evitati l-kriżijiet fil-futur, il-KESE jappoġġja ż-żieda fl-awtorità tagħhom li jirregolaw is-swieq finanzjarji fil-livell internazzjonali mingħajr ma jsiru restrittivi, riġidi u burokratiċi żżejjed. Il-KESE jappoġġja iktar regolamentazzjoni fil-livell Ewropew u internazzjonali f’dawn l-oqsma: iktar riservi, regolamentazzjoni tal-hedge funds, ftuħ tar-rifuġji mit-taxxa, li tiġi skoraġġuta r-rimunerazzjoni eċċessiva u mhux raġonevoli, tnaqqis tar-riskju tal-ingranaġġ u t-tisħiħ sopranazzjonali tal-awtoritajiet ta’ sorveljanza, fost kwistjonijiet oħra.

4.6 Hemm bżonn ta’ iktar kooperazzjoni internazzjonali sabiex jiġi indirizzat l-impatt tal-kriżi finanzjarja fuq l-ekonomija reali. Ekonomija dinjija sigura teħtieġ iktar regolamentazzjoni bbażata iktar fuq il-valuri. Il-Kanċillier Ġermaniż, is-Sinjura Merkel ħadet inizjattiva importanti f’dan ir-rigward. Waqt laqgħa tal-WTO, il-Bank Dinji, il-FMI, l-ILO u l-OECD fil-bidu tal-2009 hija pproponiet Karta għall-Governanza Ekonomika Sostenibbli (3) li sservi ta’ bażi għal politiki koerenti sabiex jinkisbu għanijiet konġunti b’kull organizzazzjoni taħdem fil-qafas tal-mandat tagħha. Abbażi ta’ din il-Karta, f’Pittsburgh, il-mexxejja tal-G20 fasslu l- “Valuri Prinċipali għal Attività Ekonimika Sostenibbli” fejn ifformulaw ir-responsabbiltà tagħhom lejn partijiet interessati differenti – il-konsumaturi, il-ħaddiema, l-investituri u l-intraprendituri - sabiex iżidu l-prosperità tan-nies permezz ta’ strateġiji ekonomiċi, soċjali u ambjentali koerenti. L-OECD ippreparat “Standard Globali għas-Seklu 21” ibbażat fuq l-istandards li jeżistu għall-governanza korporattiva, l-intrapriżi multinazzjonali, il-ġlieda kontra l-korruzzjoni u kooperazzjoni fiskali (4). Il-Kummissjoni Stiglitz tirrakkomanda miżuri b’saħħithom għal kontra t-tnaqqis fid-domanda u favur il-ħolqien tal-impjiegi u l-ksib tal-Għanijiet ta’ Żvilupp tal-Millennju. Il-KESE jirrakkomanda li l-UE u l-Istati Membri tagħha jappoġġjaw dawn l-inizjattivi.

4.7 L-ILO għandu jkollha rwol ċentrali fl-istruttura ta’ governanza l-ġdida. L-istandards tax-xogħol prinċipali tagħha u l-kunċett tax-xogħol deċenti u l-intrapriżi sostenibbli jservu ta’ gwida meta wieħed jiġi biex jindirizza l-kriżi tal-impjiegi. Matul it-98 Konferenza li saret f’Ġunju 2009, it-tliet partijiet kostitwenti tal-ILO qablu fuq Patt Globali għall-Impjiegi, pakkett ta’ miżuri maħsub bħala soluzzjoni għat-tnaqqis fix-xogħol u t-tendenzi tat-tkabbir. Il-KESE jitlob lill-UE tinsisti fuq djalogu formali bejn l-organizzazzjonijiet internazzjonali bbażat fuq l-Aġenda tax-Xogħol Deċenti tal-ILO dwar l-impjieg, l-iżvilupp tal-intrapriżi, il-ħarsien soċjali, il-kundizzjonijiet tax-xogħol umani, ir-relazzjonijiet tajba tax-xogħol u d-drittijiet fuq il-post tax-xogħol.

4.8 Biex tinkiseb aktar koerenza, il-Kumitat jirrakkomanda lill-UE li tippromovi kemm internament kif ukoll esternament ir-ratifikazzjoni tal-Konvenzjonijiet aġġornati tal-ILO u l-implimentazzjoni tal-aġenda għal xogħol deċenti. Il-Kumitat iħeġġeġ b’mod partikolari r-ratifikazzjoni u l-implimentazzjoni tal-konvenzjonijiet li huma l-aktar rilevanti għall-aġenda għal xogħol deċenti, inklużi l-Konvenzjonijiet dwar is-Saħħa u s-Sigurtà fuq il-Post tax-Xogħol (OHS), il-Konvenzjonijiet dwar is-Sigurtà Soċjali u l-Konvenzjoni 94 dwar il-klawżoli tax-xogħol f’kuntratti pubbliċi. Ir-regoli tal-UE ma jeħilsux lill-Istati Membri mill-obbligi tagħhom skont il-Konvenzjonijiet tal-ILO li ġew ratifikati. Il-KESE jappoġġja s-sejħa tal-Parlament Ewropew lill-Kummissjoni fir-Riżoluzzjoni tiegħu tas-26 ta’ Novembru 2009 sabiex tipprepara Rakkomandazzjoni lill-Istati Membri sabiex jirratifikaw il-Konvenzjonijiet aġġornati tal-ILO u li jikkontribwixxu b’mod attiv fl-implimentazzjoni tagħhom. Wara l-opinjoni tal-KESE dwar Id-dimensjoni soċjali tal-globalizzazzjoni (5) u l-Promozzjoni tax-Xogħol Deċenti għal Kulħadd (6), il-KESE jixtieq li jkun impenjat b’mod attiv fit-tħejjija ta’ din ir-Rakkomandazzjoni.

4.9 Barra minn hekk, il-KESE jappoġġja kull inizjattiva tal-UE li tħeġġeġ il-kooperazzjoni dwar suġġetti speċifiċi bejn organizzazzjonijiet internazzjonali. Eżempji tajba huma l-kooperazzjoni bejn id-WTO u l-ILO fuq ix-xogħol, il-kooperazzjoni dwar il-kwistjonijiet ta’ sigurtà soċjali bejn il-Bank Dinji u l-ILO, il-kooperazzjoni dwar l-implimentazzjoni ta’ standards Prinċipali ta’ Xogħol bejn il-Bank Dinji u l-FMI. L-aktar kwistjonijiet importanti huma l-impjiegi għaż-żgħażagħ, il-mikrofinanzjament u s-sigurtà soċjali.

5. Governanza ġdida: inqisu iktar l-interessi tal-pajjiżi li qegħdin jiżviluppaw

5.1 Pajjiżi li qed jiżviluppaw u dawk emerġenti għandu jkollhom rwol ikbar fi strutturi ġodda ta’ governanza globali li għandhom jiġu adottati mill-organizzazzjonijiet internazzjonali. Madanakollu, l-integrazzjoni tagħhom għandha tkun ibbażata fuq ir-regoli tan-NU u fuq ir-rispett lejn id-drittijiet tal-bniedem. L-għan li jiġu żgurati xogħol deċenti u l-implimentazzjoni tal-istandards prinċipali tax-xogħol tal-ILO fil-pajjiżi emerġenti u li qed jiżviluppaw għandu jiggwida l-politiki tal-organizzazzjonijiet internazzjonali. Il-Bank Dinji u l-FMI għandhom ibiddlu l-istruttura tagħhom sabiex iżidu r-rappreżentazzjoni u s-saħħa tal-ifqar pajjiżi fl-istituzzjonijiet u l-proċessi tagħhom.

5.2 Hemm bżonn li l-pajjiżi li qed jiżviluppaw jingħataw l-għajnuna sabiex tiġi ffaċilitata l-parteċipazzjoni effettiva tagħhom fil-proċess tat-teħid tad-deċiżjonijiet tad-WTO. Huma għandhom ikunu preparati biżżejjed sabiex jipparteċipaw b’mod iktar attiv fin-negozjati kummerċjali u jiġu mħeġġa jtejbu l-livell tal-għarfien tagħhom dwar kwistjonijiet kummerċjali kif ukoll il-kapaċitajiet tekniċi u l-kompetenzi fil-qasam tal-integrazzjoni tas-suq. Il-pajjiżi li qed jiżviluppw għandhom jingħataw spazju leġittimu fil-qasam tal-politika fir-relazzjonijiet tal-kummerċ.

5.3 F’Marzu 2009, l-IMF analizzat il-vulnerabbiltà tal-pajjiżi bi dħul baxx għall-effetti tal-kriżi finanzjarja globali u r-reċessjoni li segwiet (7). Skont l-istimi tal-ILO, iktar minn 200 miljun persuna, ħafna minnhom ġejjin minn ekonomiji li qed jiżviluppaw jew dawk emerġenti, jistgħu jispiċċaw jgħixu f’faqar estrem. L-għadd ta’ persuni fqar li jaħdmu, jiġifieri dawk li jaqilgħu inqas minn US$ 2 kuljum, jista’ jiżdied għal US$ 1,4 biljuni u jibgħat lura l-progress li sar fil-qasam tat-tnaqqis tal-faqar dinji f’dawn l-aħħar għaxar snin. Iż-żieda fil-faqar se taffettwa l-aktar lin-nisa, meta jitqies li 60 % tal-ifqar persuni fid-dinja huma nisa. F’dan il-kuntest hemm bżonn li jsiru sforzi addizzjonali sabiex jintlaħqu l-Għanijiet ta’ Żvilupp tal-Millennju. Il-KESE jħeġġeġ lill-UE timpenja ruħha b’forza kbira sabiex jinkisbu l-Għanijiet ta’ Żvilupp tal-Millennju.

6. Xi rwol tista’ taqdi l-UE biex tippromovi governanza ġdida tad-diversi organizzazzjonijiet internazzjonali?

6.1 L-UE għandha rwol speċjali f’din ix-xena internazzjonali. L-Unjoni Ewropea hija l-aktar esportatur importanti fid-dinja, l-aktar donatur importanti tal-għajnuna lill-pajjiżi li qegħdin jiżviluppaw u s-suq ta’ referenza madwar id-dinja. Madanakollu, ir-riċerka turi li l-UE qiegħda titlef l-importanza tagħha fin-NU (8). L-UE llum qiegħda tingħata inqas appoġġ għar-riżoluzzjonijiet tagħha dwar id-drittijiet tal-bniedem fl-Assemblea Ġenerali minn għaxar snin ilu minħabba ż-żieda fl-influwenza ta’ pajjiżi li jirreżistu l-interferenza “fl-affarijiet interni” bħaċ-Ċina u r-Russja (9).

6.2 L-UE għandha ħafna x’titlef fis-sistema ta’ governanza dinjija. Il-mudell tas-suq soċjali tal-UE huwa uniku u wera li huwa partikolarment adattat biex jindirizza l-problemi kumplessi tal-kriżi finanzjarja attwali. L-UE u l-istituzzjonijiet tagħha jridu jieħdu passi konkreti biex jissalvagwardjaw l-interessi tagħhom u jżommu l-pożizzjoni tagħhom u biex jippromovu l-valuri tal-UE.

6.3 L-UE hija rrappreżentata fl-organizzazzjonijiet internazzjonali kollha li għandhom x’jaqsmu mal-governanza tal-ekonomija dinjija, sew bil-preżenza tal-pajjiżi membri fil-Bord ta’ dawn l-organizzazzjonijiet, bil-koordinazzjoni tal-politiki tal-membri f’dawn l-organizzazzjonijiet, sew bir-rappreżentazzjoni mill-membru li jkollu l-presidenza diretta bi stat rappreżentattiv tal-KE. F’ħafna mill-organizzazzjonijiet internazzjonali l-UE għandha biss status ta’ osservatur (l-eċċezzjonijiet huma fid-WTO u l-FAO) u tistrieħ fuq il- “poter tal-persważjoni” biex teżerċita l-influwenza tagħha. Għalkemm dan il- “poter tal-persważjoni” u n-netwerk ta’ rieda tajba tal-UE jistgħu jkunu effettivi, l-UE għandha tħabrek għal pożizzjonijiet formali fejn hu possibbli. Għal kull organizzazzjoni internazzjonali l-UE għandha tiżviluppa strateġija biex iżżid il-poter tagħha u ssaħħaħ il-pożizzjoni tagħha biex tippromovi governanza iktar effettiva u ġusta ta’ dawn l-organizzazzjonijiet.

6.4 Fl-FMI, l-UE hija rrappreżentata minn kelliema differenti (il-President tal-EURIMF, il-BĊE, il-President tal-Eurogroup, il-Ministru tal-Finanzi tal-Presidenza tal-UE) u d-diverġenzi bejn l-Istati Membri fir-rigward ta’ kwistjonijiet finanzjarji u tal-iżvilupp ixekklu lill-Ewropa milli titkellem b’vuċi waħda. Filwaqt li l-KE għandha l-awtorità li titkellem f’isem l-UE dwar kwistjonijiet finanzjarji u ekonomiċi oħra, anki s-16-il Stat Membru tal-UE li għandhom munita unika u li ddelegaw uħud mill-kompetenzi tagħhom lill-BĊE, mhux neċessarjament jieħdu pożizzjoni komuni. Minħabba l-importanza miżjuda tal-istituzzjonijiet ta’ Bretton Woods, b’mod partikolari l-FMI, hemm bżonn urġenti li l-UE u l-istituzzjonijiet tagħha jtejbu l-koordinazzjoni tagħhom fil-governanza ta’ dawn l-istituzzjonijiet. Il-pajjiżi tal-UE flimkien għandhom 32 % tad-drittijiet tal-vot fl-FMI meta mqabbla mal-Istati Uniti li għandhom 17 %. It-tnaqqis fl-influwenza ta’ membri iżgħar tal-UE biex jitħalla spazju għal ekonomiji emerġenti jista’ jiġi kkumpensat biss b’politika tal-UE aktar koordinata.

6.5 Il-KESE jitlob lill-UE tħeġġeġ lill-FMI jippromovi politiki li jipprovdu aċċess għall-kreditu u l-finanzjament, għall-SMEs u l-bdiewa b’mod partikolari għax fl-ekonomiji nazzjonali kollha, dawn is-setturi huma l-qofol u l-ikbar provvedituri tal-impjiegi. Il-KESE jitlob ukoll li l-UE tħeġġeġ l-istituzzjonijiet finanzjarji internazzjonali sabiex ipoġġi l-fondi għad-disponibbiltà tal-pajjiżi li qed jiżviluppaw sabiex jimplimentaw miżuri kontroċikliċi u b’hekk iżommu lura minn rabtiet kundizzjonali proċikliċi.

6.6 Sa mill-2000, l-UE żiedet il-kontribut finanzjarju tagħha fil-Bank Dinji b’mod sinifikanti (EUR 241 miljun fl-2008). Il-KESE jirrikonoxxi l-importanza tal-Bank Dinji fl-eliminazzjoni tal-faqar u jirrakkomanda li l-UE tħeġġeġ il-Bank Dinji jadotta politiki ta’ żvilupp ekonomiku li jinkludu x-xogħol deċenti kif ukoll l-aċċess għall-kura tas-saħħa, l-edukazzjoni u beni pubbliċi oħra. Il-KESE jħeġġeġ lill-UE biex tappoġġja lill-Bank Dinji biex jiffinanzja pjanijiet ta’ rilanċ ikkoordinati għall-pajjiżi milquta mill-kriżi finanzjarja u ekonomika attwali li jiffukaw fuq l-appoġġ għall-iżvilupp ta’ intrapriżi sostenibbli, il-ħolqien ta’ impjiegi, l-investiment pubbliku, il-politiki attivi għas-suq tax-xogħol, l-estensjoni ta’ sigurtà soċjali bażika għal kulħadd, xbieki ta’ sigurtà addizzjonali għal dawk l-iktar vulnerabbli u l-investiment f’ “ekonomija ekoloġika”.

6.7 Fil-qafas tat-Trattat il-ġdid ta’ Lisbona, il-Parlament Ewropew għandu kompetenzi ta’ kodeċiżjoni fl-oqsma tal-politika tal-kummerċ. Għall-KESE dan ifisser opportunitajiet ġodda biex isaħħaħ il-kooperazzjoni tiegħu mal-Parlament u l-Kummissjoni fil-kwistjonijiet tal-kummerċ. Il-KESE pprepara bosta opinjonijiet rilevanti dwar kwistjonijiet ta’ kummerċ u dwar il-bżonn li l-politiki ta’ kummerċ ikunu koerenti mal-politiki soċjali u ambjentali tal-UE (10) .

6.8 L-UE qed tinvesti ħafna ħin fil-koordinazzjoni tal-fehmiet u l-pożizzjonijiet tagħha fl-organizzazzjonijiet internazzjonali u b’hekk jibqgħalha inqas ħin u sforz sabiex tikseb l-appoġġ tal-membri l-oħra tal-organizzazzjonijiet internazzjonali. Il-Konvenzjoni tan-NU dwar id-Drittijiet tal-Persuni b’Diżabilità hija waħda mill-eċċezzjonijiet pożittivi reċenti. L-organizzazzjonijiet tas-soċjetà ċivili jistgħu jappoġġjaw pożizzjoni konġunta. Il-KESE jinnota li l-votazzjoni fil-pajjiżi membri tal-UE tirrifletti konverġenza u tħeġġeġ lill-UE tipprepara li titkellem b’vuċi waħda sabiex tevita li titlef l-influwenza għax il-membri ma jaqblux. Huwa ttamat li t-Trattat ta’ Lisbona ser jikkontribwixxi sabiex din is-sitwazzjoni tittejjeb. L-aċċettazzjoni tat-Trattat il-ġdid ta’ Lisbona, tal-pożizzjoni l-ġdida tar-Rappreżentat Għoli u l-kooperazzjoni diplomatika msaħħa huma opportunità biex tiżdied il-pożizzjoni internazzjonali tal-UE.

6.9 Governanza mtejba tal-organizzazzjoni internazzjonali, b’aktar koerenza u għalhekk aktar effettività għandha tibda fil-livell lokali. Il-politiki tal-UE fin-NU u fl-aġenziji tan-NU, fil-G20 u fl-Istituzzjonijiet ta’ Bretton Woods għandhom ikunu soġġetti għall-istess prinċipji u jippromovu l-istess għanijiet, fi ħdan il-mandat u l-istruttura tal-organizzazzjonijiet differenti. Hemm bżonn ta’ iktar sforz sabiex jiġu żviluppati politiki koerenti fl-organizzazzjonijiet internazzjonali. Il-politika tal-UE dwar il-Koerenza għall-Iżvilupp hija eżempju pożittiv. Il-KESE jirreferi wkoll għall-koerenza bejn il-politiki interni u esterni fl-Istrateġija ta’ Lisbona (11).

7. Konsultazzjoni u involviment aħjar tal-imsieħba soċjali u l-organizzazzjonijiet tas-soċjetà ċivili

7.1 Il-parteċipazzjoni tal-imsieħba soċjali u tal-organizzazzjonijiet tas-soċjetà ċivili hija prekundizzjoni għall-ħarsien u l-promozzjoni tal-valuri li huma fundamentali għall-organizzazzjonijiet internazzjonali. Is-soċjetà ċivili għandha ħafna x’titlef fil-governanza tal-organizzazzjonijiet internazzjonali. Il-kriżi reċenti wriet li s-soċjetà ċivili, li tinkludi lil dawk li jħallsu t-taxxi, il-ħaddiema, il-konsumaturi, dawk li jfaddlu, is-sidien tad-djar u l-intraprendituri, ħallset prezz għoli għal governanza dinjija insuffiċjenti u ineffettiva.

7.2 L-istruttura l-ġdida tal-governanza qiegħda tissawwar fil-laqgħat diplomatiċi ta’ livell għoli ta’ matul is-summits. Dan il-proċess mhuwiex daqshekk trasparenti. L-organizzazzjonijiet tas-soċjetà ċivili u l-imsieħba soċjali ftit li xejn għandhom aċċess għall-informazzjoni dwar il-proċess, wisq inqas aċċess għall-proċess tat-teħid tad-deċiżjonijiet. L-organizzazzjonijiet tas-soċjetà ċivili u t-trejdjunjins jippruvaw jimmobilizzaw l-opinjoni pubblika u jipperswadu lill-gvernijiet tagħhom biex jikkomunikaw l-ideat tagħhom dwar l-istruttura futura tal-governanza tal-ekonomija dinjija. Uħud mill-partijiet tal-komunità tan-negozju jiġu kkonsultati filwaqt li oħrajn jitħallew barra. Il-vuċi tal-organizzazzjonijiet tas-soċjetà ċivili u l-imsieħba soċjali għandha tinstema’ aħjar fil-proċess politiku tal-UE kif ukoll fl-organizzazzjonijiet internazzjonali.

7.3 Jeżistu diversi eżempji ta’ prattika tajba fil-livelli nazzjonali, reġjonali u internazzjonali u ta’ parteċipazzjoni tas-soċjetà ċivili organizzata fil-governanza tal-organizzazzjonijiet internazzjonali. Fil-livell internazzjonali jispikka l-eżempju tal-ILO. Ir-rappreżentanti ta’ min iħaddem u tal-ħaddiema jipparteċipaw bl-istess mod bħall-gvernijiet fl-istituzzjonijiet kollha tal-ILO, sew fil-governanza, fit-teħid tad-deċiżjonijiet, fit-twaqqif ta’ standards jew fis-sorveljanza. Il-Kunsilli Konsultattivi għan-Negozju (BIAC) tal-OECD u t-trejdjunjins (TUAC) huma eżempji tajba oħra ta’ konsultazzjoni istituzzjonalizzata tal-imsieħba soċjali. Il-konsultazzjonijiet tal-organizzazzjonijiet internazzjonali l-oħra ftit jinvolvu lill-imsieħba soċjali u l-organizzazzjonijiet l-oħra tas-soċjetà ċivili bħall-istatus konsultattiv tal-NGOs fin-NU jew saħansitra anki ma jinvolvuhomx bħal fil-G20. Il-governanza effettiva tal-organizzazzjonijiet internazzjonali ser tissaħħaħ permezz tal-parteċipazzjoni istituzzjonalizzata tal-organizzazzjonijiet rappreżentattivi tas-soċjetà ċivili u l-imsieħba soċjali b’mod trasparenti. L-organizzazzjonijiet internazzjonali jistgħu jsiru iktar effettivi meta l-organizzazzjonijiet tas-soċjetà ċivili u l-imsieħba soċjali jiġu inklużi fis-segwitu u l-mekkaniżmi ta’ sorveljanza u ta’ twissija bikrija tagħhom.

7.4 Il-KESE jistenna li l-UE tinkludi l-organizzazzjonijiet tas-soċjetà ċivili u l-imsieħba soċjali fl-iżvilupp tal-politiki u l-pożizzjonijiet tagħha għal governanza ġdida tal-organizzazzjonijiet internazzjonali. Il-KESE jistenna wkoll li l-UE tippromovi fi ħdan l-organizzazzjonijiet internazzjonali r-rieda li jiġu kkonsultati s-soċjetà ċivili u l-imsieħba soċjali huma u jiddiskutu l-istrutturi ta’ governanza tagħhom. Konsultazzjoni sinifikattiva tassumi trasparenza u aċċess faċli għad-dokumenti fi ħdan limitu ta’ żmien li jippermetti li l-fehmiet tal-partijiet interessati jitqiesu u jiġu inkorporati.

7.5 Il-KESE jistenna li l-UE (il-KE u l-Istati Membri) jippromovu u jiffaċilitaw konsultazzjoni mtejba tal-organizzazzjonijiet tas-soċjetà ċivili u l-imsieħba soċjali fl-istrutturi ta’ governanza futuri tal-organizzazzjonijiet internazzjonali.

Brussell, 17 ta’ Marzu 2010. Il-President tal-Kumitat Ekonomiku u Soċjali Ewropew Mario SEPI

(1) COM(2001)231: Nibnu sħubija effettiva man-Nazzjonijiet Uniti fil-qasam tal-iżvilupp u kwistjonijiet umanitarji u COM(2003)526: L-Unjoni Ewropea u n-Nazzjonijiet Uniti: l-għażla għall-Multilateraliżmu

(2) Skont ir-rakkomandazzjoni tal-Kummissjoni ta’ Esperti mmexxijja mill-Prof. Joseph Stiglitz huma u jagħtu pariri fil-Konferenza tan-NU dwar il-Kriżi Ekonomika u Finanzjarja Dinjija u l-Impatt tagħha fuq l-Iżvilupp, Ġunju 2009.Il-Kummissjoni ta’ Stiglitz irrakkomandat ukoll li titwaqqaf Pjattaforma ta’ Esperti bħala konsulent għall-Kunsill.

(3) Stqarrija konġunta għall-istampa mill-Kanċillier Merkel, 5 ta’ Frar 2009, Berlin.

(4) Angel Gurría, Segretarju Ġenerali tal-OECD, Ruma, 12 ta’ Mejju 2009.

(5) ĠU C 234, 22.9.2005, p. 41.

(6) ĠU C 93, 27.4.2007, p. 38.

(7) FMI, “L-Implikazzjonijiet tal-Kriżi Finanzjarja Globali għall-Pajjiżi bi Dħul Baxx”, Marzu 2009.

(8) Richard Gowan, Franziska Brantner: A global Force for Human Rights? An audit of European Power at the UN. Il-Kunsill tal-Ewropa għar-Relazzjonijiet Esterni, Settembru 2008. www.ecfr.eu

(9) ĠU C 182, 4.8.2009, p. 13.

(10) ĠU C 211, 19.8.2008, p. 82.

(11) ĠU C 128, 18.5.2010, p. 41.